ORDE do 25 de febreiro de 2005 pola que se establecen axudas, en réxime de concorrencia competitiva, a particulares e entidades sen fin de lucro para a realización de estudos sobre medios de comunicación en Galicia.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 03/03/2005

A importancia da comunicación oral e escrita, como instrumentos de vertebración dun país e aínda como ferramentas útiles para facilitar mediante o achegamento entre os pobos, o afondamento da democracia fan especialmente recomendable un mellor coñecemento desas técnicas.
A conciencia desa necesidade levou á inclusión nos orzamentos xerais da Comunidade Autónoma dos créditos destinados á realización de investigacións nese campo. Para o gasto derivado desta orde disponse de crédito adecuado e suficiente nos orzamentos xerais da Comunidade Autónoma para 2005.
Coa finalidade de asegurar a publicidade e obxectividade na concesión, así como para promover a participación,
DISPOÑO:
Primeiro.-Establécense axudas para fomentar a realización de estudos sobre medios de comunicación. O importe global das axudas será de noventa mil (90.000) euros.
Segundo.-A contía de cada axuda será de dous mil a seis mil euros (2.000 a 6.000 euros).
Terceiro.-Poderán solicitar as axudas particulares e entidades sen fin de lucro.
Cuarto.-A solicitude das axudas farase mediante instancia, segundo modelo do anexo, dirixida ao secretario xeral para as Relacións cos Medios Informativos,e irá acompañada da seguinte documentación:
a) Copia compulsada do documento nacional de identidade do solicitante.
b) Acreditación da representación con que actúa, se é o caso.
c) Memoria explicativa do contido, con indicación da súa dimensión e prazo de realización, debidamente asinada polo solicitante ou o seu representante.
d) Currículum vitae do autor ou autores do estudo, debidamente asinado. Na documentación relacionada no currículum vitae deberán acompañar orixinais ou copias compulsadas daqueles documentos, títulos, etc., directamente relacionados co traballo.
e) Declaración xurada pola que se acredita o carácter inédito do traballo.
f) Declaración de conxunto de todas as solicitudes efectuadas ou concedidas, para un mesmo proxecto, das distintas administracións públicas competentes.
No caso de que sexan varios os autores do mesmo traballo, deberán designar por escrito a un deles como representante dando a conformidade coa súa sinatura.
Quinto.-As solicitudes serán presentadas no rexistro xeral da Consellería da Presidencia, Relacións Institucionais e Administración Pública, sito no edificio administrativo de San Caetano, en Santiago de Compostela, ou nos das súas delegacións provinciais. Tamén se poderán remitir en calquera das formas previstas no artigo 38.4º da Lei de réxime xurídico das administracións públicas e do procedemento administrativo común, no prazo de corenta días naturais, contados a partir do día seguinte ao da publicación desta orde no Diario Oficial de Galicia.
As solicitudes presentadas serán tramitadas polo servizo competente da Secretaría Xeral para as Relacións cos Medios Informativos.
Sexto.-A resolución das axudas será realizada polo conselleiro da Presidencia, Relacións Institucionais e Administración Pública por proposta dunha comisión que avaliará as solicitudes presentadas e que será presidida polo secretario xeral para as Relacións cos Medios Informativos e que estará integrada por un funcionario desa secretaría xeral con categoría non inferior a xefe de negociado, que actuará de secretario; como vogais actuarán o subdirector xeral de Coordinación Administrativa e Xestión Orzamentaria e o responsable do Gabinete de Comunicación. A comisión terá en conta a finalidade do estudo e a súa relación coa realidade galega na materia, o seu carácter innovador, o currículum vitae do autor ou autores e calquera outra circunstancia que contribúa á modernización do sector.
O prazo máximo para ditar e notificar a resolución será de tres meses contados desde a publicación desta orde no Diario Oficial de Galicia. Transcorrido o dito prazo sen resolución expresa os interesados poderán entender desestimadas as súas solicitudes por silencio administrativo.
Sétimo.-A convocatoria, as súas bases e todos cantos actos administrativos se deriven dela, poderán ser impugnados polos interesados nos casos e na forma establecidos na Lei 30/1992, do 26 de novembro, de réxime xurídico das administracións públicas e do procedemento administrativo común modificada pola Lei 4/1999, do 13 de xaneiro.
Contra as resolucións expresas ou presuntas que se deriven desta convocatoria, que poñen fin á vía administrativa, poderán os interesados interpoñer potestativamente recurso de reposición ante o mesmo órgano, no prazo dun mes contado a partir do día seguinte ao de recepción da correspondente notificación no caso de resolucións expresas. No caso de que a resolución se entenda desestimatoria por silencio administrativo, o prazo será de tres meses contados a partir do día seguinte ao que se produza o acto presunto.
De non estimar a presentación deste recurso poderán os interesados interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses contados a partir do día seguinte ao de recepción da correspondente notificación, se a resolución é expresa. No caso de que a resolución se entenda desestimada por silencio administrativo o prazo será de seis meses contados a partir do día seguinte ao que se produza o acto presunto.
Oitavo.-A concesión das axudas farase con cargo á aplicación 04.04.361A.480.0 que dispón de crédito adecuado e suficiente nos orzamentos xerais da Comunidade Autónoma para o ano 2005.
De conformidade co estipulado no artigo 41.1º da Lei 13/2004, do 29 de decembro, de orzamentos xerais da Comunidade Autónoma para o ano 2005, quedan exentos de achegar os xustificantes do cumprimento das obrigas a que se refire o artigo 78.4º c) do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia as subvencións e axudas con cargo aos créditos orzamentarios correspondentes ao artigo 48 Familias e institucións sen fin de lucro.
Noveno.-O pagamento tramitarase unha vez entregado o estudo obxecto da axuda.
No momento da xustificación da execución total do estudo e en calquera caso, antes de efectuar o pagamento, o peticionario presentará unha declaración complementaria do conxunto das axudas soli
citadas, tanto das aprobadas ou concedidas como das pendentes de resolución, para un mesmo estudo das distintas administracións públicas competentes ou calquera dos seus organismos, entes ou sociedades.
Décimo.-Os estudos resultantes das memorias seleccionadas serán entregados na Secretaría Xeral para as Relacións cos Medios Informativos antes do día 30 de setembro de 2005.
Os estudos presentaranse por triplicado, debidamente paxinados e encadernados e coa sinatura do autor ou autores. A súa extensión non será inferior aos 100 folios de 1.200 caracteres, e non se computarán as copias íntegras ou parciais das publicacións ou estudos xa existentes.
De non entregarse o estudo no prazo sinalado, ou de entregarse cun contido distinto ao previsto na memoria, o beneficiario perderá o seu dereito á percepción da axuda.
Décimo primeiro.-O autor ou autores dos traballos seleccionados, no mesmo momento de aceptar a axuda cédenlle á Secretaría Xeral para as Relacións cos Medios Informativos todos os dereitos sobre o traballo presentado, reservando esta a capacidade de publicalo, se así o estimase oportuno.
Décimo segundo.-A vixencia desta orde de axudas será ata o 31 de decembro de 2005.
Disposicións derradeiras
Primeira.-Nos aspectos non contidos nesta orde, haberá que aterse ao disposto no artigo 78 da Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, e o Decreto 287/2000, do 21 de novembro, que o desenvolve, e ao artigo 41 da Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005.
Segunda.-Facúltase o secretario xeral para as Relacións cos Medios Informativos para ditar, no ámbito das súas competencias, as resolucións precisas para o desenvolvemento desta orde.
Santiago de Compostela, 25 de febreiro de 2005.
Jaime Pita Varela
Conselleiro da Presidencia, Relacións
Institucionais e Administración Pública